Daniel Apostol, director general al Federaţiei Patronale Petrol şi Gaze (FPPG), susține că soluția pentru independența energetică a României este proiectul Neptun Deep, prin intermediul căruia se vor extrage gazele din Marea Neagră. Prin acest proiect, România își va asigura independența, dar în același timp va deveni și un jucător important în regiune, informează News.ro.
Potrivit acestuia, proiectul de exploatare a gazelor naturale Neptun Deep atrage atenţia ca punct de focalizare: exploatarea gazelor offshore din Marea Neagră reprezentând o bază importantă pentru securitatea aprovizionării cu energie în regiune.
Prin valorificarea resurselor de gaz natural din Marea Neagră, Europa face paşi importanţi în reducerea dependenţei de importurile de energie (mai ales din Rusia) şi în asigurarea independenţei energetice regionale, apreciază Apostol.
“Exploatarea gazelor naturale din subsolul de mare adâncime al Mării Negre reprezintă cheia pentru reducerea dependenţei de importurile de gaz şi, mai important, pentru consolidarea securităţii energetice a întregului spaţiu comunitar al UE: va reduce vulnerabilitatea la fluctuaţiile pieţei globale a gazelor naturale, va furniza resurse esenţiale pentru o tranziţie către surse de energie verzi, într-un mod echitabil şi sustenabil pentru cetăţeni, pentru stat şi pentru investitorii din producţia de energie”, afirmă directorul general al FPPG.